In-Nerazzurro Newsletter ta' kull xahar mill-Inter Club Malta Frar 2020 F'din il-ħarġa… L-Editorjal: Bilanċi wara l-ewwel round minn Antonello Abela Mill-kalendarju ta' l-Inter Club Malta Merħba lil… Leġġendi Nerazzurri - Lothar Matthaus minn S. A. L-Istaġun Interista 2019/20 Kull erba' snin…L-Inter u d-29 ta' Frar minn Mario Formosa Holt Kull ritratt għandu storja L-Editorjal: Bilanċi wara l-ewwel round minn Antonello Abela Merħba għal din il-ħarġa tan-Nerazzurro għal Frar. Nixtieq nibda qabel xejn billi nirringrazzja l-Kumitat tal-opportunita' li tani li nikteb l-Editorjal ta' din il-ħarġa, ħaġa li aċċettajt b'unur kbir. Meta wieħed jagħmel bilanċ tal-ewwel parti tal-istaġun tagħna, ma jistax ma jqisx dan il-bilanċ jekk mhux bħala pożittiv. Il-ħidma lid-Direttur Giuseppe Marotta u l-kowċ Antonio Conte għamlu fis-sajf biex jarmawlna tim kompetittiv jidher li ħalla il-frott tiegħu. Sakemm ħriġna biex nippubblikaw din il-ħarġa ninsabu biss żewġ punti -l bogħod mill-leaders tal-Kampjonat Juventus u għalkemm, jien għalissa nippreferi nżomm saqajja mal-art u ninsisti lit-tragward tagħna għandu jkun kwalifikazzjoni trankwilla fil-UEFA Champions League tal-istaġun li ġej, il-prospettivi għall-futur jidhru li ser ikunu sbieħ. It-tim huwa wieħed maqgħud. Solidu fuq wara, fejn fost l-oħrajn spikkat is-sorpriża Alessandro Bastoni li bil-mod -il mod irnexxielu kważi jaqla' plejer tal-kalibru ta' Diego Godin minn mal-ewwel ħdax u letali fuq quddiem fejn Romelu Lukaku kompla jikkonferma bil-gowls u l-assists tiegħu għalfejn malli smajt li kien hemm ċans li jiġi magħna ridtu b' saħħa. Mingħajr ma ninsew l-isplużjoni ta' Lautaro Martinez li bħal Lukaku kien strumentali biex l-Inter attwalment ninsabu t-tieni. F'nofs il-grawnd l-ewwel skoprejna t-talent prekoċi ta' Stefano Sensi imbagħad ra it-twelid mill-ġdid, (grazzi għal Conte) ta' Antonio Candreva qabel mal-injuries kissru dan ir-repart li m'Alla kien Marcelo Brozovic li żamm il-mutur għaddej. Fl-Ewropa sfortunatament kellna d-diżappunti. Veru, forsi wieħed kien jara lill-Barċellona u l-Borussia Dortmund bħala l-favoriti li jgħaddu mill-grupp li kellna fil-UEFA Champions League imma jien inħoss li kien hemm xi logħbiet li għarmejna u eventwalment kienu deċiżivi biex issa nkomplu l-mixja Ewropea tagħna fil-UEFA Europa League. Ġewwa l-klabb tagħna, l-attendenza tista' tgħid li kienet waħda sodisfaċenti, sew għal-logħob u kif ukoll għall-attivitajiet li l-klabb jorganizza minn żmien għall-ieħor. Barra minn hekk, nixtieq ngħid prosit u grazzi lill-kumitat, tal-ħanut li rama b'diversi affarijiet uffiċjali tal-Inter li tistgħu tiġu tixtru fil-ħinijiet tal-ftuħ tal-Klabb tagħna. U issa…it-tieni parti tal-Kampjonat li zġur ser tkun wieħed interessanti. Biss, biss deħlin f' xahar deċiżiv fejn ser niltaqgħu mal-ġirien tagħna fid-9 ta' Frar kif ukoll inżuru lil-Lazio ġimgħa wara biex fl-1 ta' Marzu niltaqaw mal-Juventus . Dawn it-tlett logħbiet ser ikunu fundamentali biex naraw sa fejn verament nistgħu naslu matul f'dan l-istaġun. Bit-tama li sadanittant Marotta, jkompli jsaħħilna t-tim li hemm bżonn, l-aktar f'nofs il-grawnd biex verament inkunu f'pożizzjoni li nkomplu nisfidaw lill-Juventus għar-rebħ ta' lis-Scudetto. Amala… Għall-aħħar aħbarijiet sportivi u kummenti b' mod partikolari l-Futbol u l-Formula 1, nistedinkom iżżuru l-paġna li Antonello għandu fuq Facebook bl-isem ta' Mill-kalendarju ta' l-Inter Club Malta Attivitajiet Kompetizzjoni bi premju… Xewqat sbieħ f'għeluq sninhom lil: Phyllisianne Aquilina, Darren Azzopardi, Oliver Baldacchino, Jurgen Balzan, Dr. Chris Bonett, Kevin Bonnici, Dwayne Borg, Matthew Busuttil, Matthew Cachia Caruana, Mario Cachia, Reuben Calleja, Omar Camilleri, Grezzju Cassar, Paul Cassar, Jordan Curmi, Dylan D'Agostino, Hector Dalli, Michael Debattista, Mirabelle Dimech, Daniel Falzon, Aymen Farrugia, Duncan Galea, Marlon Galea, Stephanie Galea, Clint Gauci, Clyde Gauci, Noel Grech, Roderick Grech, Frans Grima, Alfred Guazzo, John A. Huber, Keith Marshall, Nathaniel Micallef, Raymond Micallef, Darren Mifsud, Noel Muscat, Clayton Pace, Roderick Pace Gasan, Elena Schembri, Rita Tagliaferro, Charles Vella… Merħba lil… Christian Eriksen Twieled: 14/02/1992, Middelfart, Danimarka Timijiet ta' klabb: 2009-2013 Ajax 113 (25) / 2013-2020 Tottenham 226 (51) Nazzjonali: 2007-2009 Danimarka U-17 27 (9) / 2009 Danimarka U-18 5 (1) u Danimarka U-19 3 (1) / 2011 Danimarka U-21 3 (1) / 2010- Danimarka 95 (31) Ashley Young Twieled: 9/07/1985 Stevenage, Inghilterra Timijiet ta' klabb: 2003-2007 Watford 98 (19) / 2007-2011 Aston Villa 157 (30) / 2011-2020 Man. United 192 (15) Nazzjonali: 2006-2007 Inghilterra U-21 10 (1) / 2007-2018 Inghilterra 39 (7) Palmares: Inghilterra U-21 Europei Under-21 Olanda 2007 Medalja tal-Bronz Victor Moses Twieled:12/12/1990 Lagos, Nigeria Timijiet ta' klabb: 2007-2010 Crystal Palace 58 (11) / 2010-2012 Wigan 74 (8) / 2012-2013 Chelsea 22 (1) / 2013-2014 Liverpool 19 (1) / 2014-2015 Stoke 19 (3) / 2015 Chelsea 0 (0) / 2015-2016 West Ham 21 (1) / 2016-2019 Chelsea 65 (6) / 2019 Fenerbache 20 (5) Nazzjonali: 2005 Inghilterra U-16 1 (0) / 2006-2007 Inghilterra U-17 15 (9) / 2008-2009 Inghilterra U-19 12 (2) / 2010 Inghilterra U-21 1 (0) / 2012-2018 Nigeria 38 (12) Palmares: Nigeria Tazza Africana South Africa 2013 Medalja tad-Deheb Leġġendi Nerazzurri - Lothar Matthaus minn S. A. Wieħed mill-aqwa plejers li qatt ra il-kampjonat Taljan bla dubju kien il-Ġermaniż Lothar Matthaus. It-tifosi Interisti żgur għadhom jiftakruħ jagħti dawk il-freekicks bomba li ma kienu jagħtu l-ebda ċans lil gowlkeeper avversarju jsalva. Kien propju gowl minn freekick miċidjali tiegħu kontra n-Napoli ta' Maradona li aċċerta ir-rebħa tat-tlettax-il Scudetto fl-istagun tar-records 1988/89. Lothar Matthaus twieled f'Erlagen il-Ġermanja fil-21 ta' Marzu 1961. Meta kellu disa' snin issieħeb mal-U/21 tat tim ta Herzogenaurach li dak iż-żmien kienu jilgħabu fir-Raba' Diviżjoni. Fis-sajf tal-1979, il-Borussia Moenchengladach kienu għamlu taqliba sħiħa fis-soċjeta' bil-ħsieb li jibdew jisfidaw għall-unuri. Minflok il-kowċ Udo Lattek, li sieħeb lil Barcelona, ħatru lil kowċ espert Jupp Heynekes. Dan ried plejer tajjeb ta' nofs il-grawnd u l-għażla waqgħet fuq iż-żgħażugħ promittenti ta' 19-il sena Lothar Matthaus. Kienet għażla għaqlija għall-aħħar għax mal-ewwel partiti li lagħab fil-Bundesliga wera li għandu doti speċjali li jagħmluh plejer ta' klassi. Meta kien għadu plejer ta' Borussia Moenchengladbach, nhar l-14 ta' Ġunju 1980, Matthaus għamel id-debutt tiegħu mat-tim Nazzjonali Ġermaniż fir-rebħa ta' 3-2 kontra l-Olanda fil-Kampjonati Ewropej li saru ġewwa l-Italja. Wara ħames staġuni mal-Borussia, fis-sajf tal-1984 hu inaqgħad mal-Bayern Munich li magħom għamel erba' staġuni u għenhom jirbħu tlett kampjonati konsekuttivi u anke it-Tazza tal-Ġermanja. Biex iwaqqfu lil Matthaus mill-ħarbiet spettakolari tiegħu, id-daħliet tad-difensuri avversarji ma tantx kienu jkunu wisq komplimentużi. Fil-fatt Lothar Matthaus kellu żewġ inċidenti fejn sefa' mweġġa gravi. Fit-18 ta' Settembru 1985, f'logħba internazzjonali f'Chrocow il-Polonja, Lothar kien qata' l-legamenti ta' irkopptu l-leminija u tilef 8 partiti tal-kampjonat mal-Bayern. Fis-26 t'Awwissu ta' 1987 rega' weġġa' din id-darba koxtu tax-xellug u baqa' barra mill-logħob għal xahrejn sħaħ. Dan kollu ma qatax qalb il-President tal-Inter Ernesto Pellegrini milli jakkwista lill wieħed mill-aqwa jekk mhux l-aqwa stranġier fiċ-ċirkustanzi ta' dak iż-żmien. Dan kien fil-bidu tal-istaġun 1988/89 u flimkien ma Matthaus ġew akkwistati wkoll Andreas Brehme, Ramon Diaz, Nicola Berti u Alessandro Bianchi. Mall-ewwel deher ċar li l-ambizzjoni tas-soċjeta' kienet li l-Inter jerġgħu jkunu sfidanti serji għar-rebħ tal-kampjonat wara disa' snin. Matthaus għamel id-debutt tiegħu bil-flokk tal-Inter nhar il-21 t'Awwissu 1988 f'partita tal-Coppa Italia ġewwa Parma lin-Nerazzurri rebħu 2-1. Bla dubju l-istaġun 1988/89 kien wieħed mill-aqwa staġuni fl-istorja tal-Inter u bla dubju Matthaus kien wieħed mill-protagonisti ta' dak it-tim. F'dak l-istaġun hu lagħab 32 partita u skorja 9 gowls fosthom dak deċiżiv għar-rebħa tal-kampjonat kontra Napoli. Lothar Matthaus għamel erba' staġuni jilgħab bil-flokk tal-Inter li fihom lagħab total ta' 153 partita u skorja 40 fil-kampjonat, 21 fil-kompetizzjonijiet Ewropej u 7 fil-Coppa Italia. Mall-Inter Matthaus rebaħ il-kampjonat 1988/89, is-Super Coppa Italiana 1990 u t-Tazza UEFA 1990/91. Mat-tim Nazzjonali Ġermaniż Lothar Matthaus lagħab total ta' 150 partita u skorja 23 gowl. Hu kien ukoll protagonista tat-tim Tedesk li rebaħ it-Tazza tat-Dinja ġewwa l-Italja fl-1990. Rebaħ ukoll dak li kull plejer jixtieq jirbaħ - il-ballun tad-deheb fl-1991 meta ovvjament kien għadu plejer tal-Inter. L-aħħar logħba ta' Matthaus bil-flokk Nerazzurro kienet nhar it-12 t'April 1992 ġewwa San Siro f'partita tal-kampjonat kontra Parma li spiċċat 0-0. Wara l-esperjenza mall-Inter, Matthuas reġa' ssieħeb lil Bayern fejn għamel 8 staġuni magħhom qabel ma għalaq il-karriera tiegħu fis-sena 2000 mat-tim ta' New York Metrostars fl-Istat Uniti. L-Istaġun Interista 2019/20 Kampjonat 2019/2020 Coppa Italia 2019/20 Europa League 2019/2020 L-Avversarji: Ludogorets F.C. (Bulgarija) Bejn Nerazzurri u l-Ħodor ta' Razgrad din se tkun l-ewwel darba fl-istorja rispettiva tagħhom li se jiltaqaw kontra xulxin. Għaldaqstant għalikom ftit informazzjoni dwar dan it-tim Bulgaru. - Ludogorets Staġun 1965/66 Il-Profesionalen Futbolen Klub Ludogorec 1945 jew sempliċiment Ludogorec F.C. ġew imwaqqfa ġewwa l-belt ta' Razgrad fis-sena 1945 u wara snin ta' parteċipazzjoni fit-Tielet Diviżjoni tal-kampjonat Bulgaru kien biss fl-istaġun 1961/62 li tfaċċaw fit-Tieni Diviżjoni għall-ewwel darba fl-istorja tagħhom. - Ivaylo Petev Wara snin ta' anonimità fejn anke bidlu isimhom f'Antibiotic fis-snin '90 it-tim min Razgrad beda t-triq tas-suċċess fl-istaġun 2009/10 meta rebħu l-promozzjoni għat-Tieni Diviżjoni taħt it-tmexxija ta' Ivaylo Petev li wassalhom biex fl-istaġun ta' wara 20010/11 jirbħu l-promozzjoni għall-Ewwel Diviżjoni tal-futbol Bulgaru. Min hawn il-quddiem il-Ludogorets ma ħarsux lura aktar u rnexxilhom jirbħu: - 8 Kampjonati Bulgari - 2 Tazzi Nazzjonali - 4 Supercoppe Bulgari Fl-Ewropa huma pparteċipaw darbtejn fic-Champions League Group Stage u ħames darbiet fl-Ewropa League fejn kisbu dawn ir-riżultati. Preżentement il-klabb ta' Razgrad huwa proprjetà ta' l-industrijalist Bulgaru Kiril Petrov Domuschiev u għandu lil Aleksandar Aleksandrov bħala 'Chairman' tal-klabb waqt lit-tmexxija teknika hija fdata f'idejn Pavel Vrba. Il-kulur ewlieni ta' dan it-tim Bulgaru huwa l-aħdar waqt li l-arma attwali ġiet magħżula f'konkors għas-supporters fuq is-site tal-klabb qabel beda l-istaġun 2016/17. Il-Ludogorets jilgħabu l-logħbiet home fil-Huvepharma Arena li jesa' ċirka 10,422 spettatur, waqt li l-mascot tat-tim hija ajkla li jġib l-isem ta' Fortuna. - Kiril Petrov Domuschiev - Pavel Vrba - Huvepharma Arena - Il-mascot Fortuna Kull erba' snin…L-Inter u d-29 ta' Frar minn Mario Formosa Holt Kif ilkoll nafu, kull erba' snin Frar, l-iqsar xahar tas-sena jitwal b'ġurnata. U hekk se jiġri din is-sena li għadna kif bdejna. F'112 sena ta' storja, Inter lagħbu ħames darbiet f'din id-data partikulari. Kollha logħbiet tal-kampjonat. L-ewwel waħda minn dawn il-ħames partiti ntlagħbet fl-aħħar tax-xahar ta' Frar 1920, eżattament 100 SENA ILU. L-aħħar kampjonat li kien intlagħab fl-epoka bikrija tal-futbol Taljan u li fil-fatt anqas intemm sal-aħħar kien dak tal-1914/15. Wara li sfortunatament kellna waqfa ta' erba' snin minħabba l-Ewwel Gwerra Mondjali, il-kampjonat 1919/20 kien imqassam fi gruppi u mhux kif nafuh illum. L-Internazionale spiċċaw l-ewwel fil-grupp tagħhom billi rreġistraw 8 rebħiet u 2 draws. Kien imiss issa li jintlagħab grupp ieħor ta' semi-final magħmul minn l-istess Inter flimkien ma ħames timijiet oħra. Propju wieħed mit-timijiet avversarji kienu Novara li n-Nerazzurri ospitaw f'Milano nhar id-29 ta' Frar 1920. Kienu l-Inter li daru jistrieħu 3-0 gowls kollha skurjati minn Agradi. Novara rnexxilhom jerġgħu jidħlu fil-logħba permezz ta' żewġ gowls ta' Meneghetti u Russo. Iżda n-Nerazzurri sserħu rashom b'żewġ gowls oħra, din id-darba ta' Aebi u Cevenini III biex ħarġu rebbieħa 5-2. Huma rebħu l-grupp tagħhom b'16-il punt minn 10 partiti (żewġ punti kull rebħa) tlieta aktar mill-istess Novara. In-Nerazzurri għaddew għal grupp finali li fih għelbu lil Juventus ġewwa Genova u ġew draw mal-istess Genoa ġewwa Modena. Fil-finalissima li ntlagħbet f'Bologna, l-Inter għelbu lil Livorno u ġew inkurunati Champions Taljani għat-tieni darba fl-istorja tagħhom. - L-Inter 1919/20 rebbieħa tal-Kampjonat B'xorti ħażina, għal darb'oħra d-dinja reggħet inħakmet minn gwerra aktar kiefra u kellhom jgħaddu 28 sena biex in-Nerazzurri kienu mpenjati fil-kampjonat nhar id-29 ta' Frar 1948. Sadanitant taħt id-denominattiv ta' Ambrosiana Inter kienu irnexxielhom jirbħu 3 darbiet l-Iscudetto u darba l-Coppa Italia. Imma nerġgħu immorru lura għad-data tagħna tad-29 ta' Frar 1948 fejn ġewwa Alessandria, in-Nerazzurri ħarġu telliefa 1-0 permezz ta' autogol tad-difensur Interista Fangaro. - L-Inter 1947/48 - Angelo Moratti il-presidentissimo Il-kampjonat 1955/56, l-ewwel wieħed taħt il-presidenza ta' Angelo Moratti, l-Inter irreġistraw it-tielet logħba f'din is-serje 'kurjuża'. Din kienet nhar id-29 ta' Frar 1956 meta n-Nerazzurri ġewwa San Siro għelbu lil Lanarossi Vicenza 1-0 permezz ta' autogol ta' Miglioli. Almenu din id-darba l-autogol kien favur l-Inter! - Il-ferħ Interista kontra t-Torino Għaddew eżattament għoxrin sena, kampjonat 1975/76. L-Inter kienu taħt it-tmexxijja tal-kowċ Giuseppe Chiapella, fl-ewwel staġun tiegħu man-Nerazzurri. Dakinhar l-Inter għelbu lit-Torino 1-0 b'gowl ta' Pavone fit-tieni taqsima. L-aħħar partita f'din il-mini serje ta' ħames partiti ntlagħbet ġewwa Milano nhar id-29 ta' Frar 2004. B'xorti ħażina dakinhar in-Nerazzurri ħarġu telliefa kontra Brescia bl-iskor ta' 1-3. Qalleb minn hemm u qalleb minn hawn, sibt ukoll li żewġ plejers Interisti ukoll twieldu f'din id-data: Ferruccio Ghidini li twieled nhar id-29 ta' Frar 1912 li lagħab mal-Ambrosiana Inter total ta' 57 partita u skorja gowl wieħed. Tmenin sena wara nhar id-29 ta' Frar 1992 twieled il-plejer ta' nofs il-grawnd, il-Franco- Algerin Saphir Taider li mal-Inter lagħab staġun wieħed biss dak tal-2013/14 fejn f'25 partita skorja gowl wieħed. - Ferruccio Ghidini - Saphir Taider Kull ritratt għandu storja Wara li fl-aħħar ħarġa tan-Nerazzurro tajna ħarsa għall-ewwel derby li ntagħlab f'Jannar 1909, imiss li f'din ħarġa nagħtu ħarsa lejn l-ewwel rebħa Interista f'derby. Derby li ntagħlab nhar is-06 ta' Frar 1910, eżattament 110 sena ilu u spiċċa f'rebħa ta' 5-0 għall-kuluri nerazzurri. Sa mit-twaqqif tagħhom nhar id-9 ta' Marzu 1908, in-Nerazzurri kontra l-kuġini tal-Milan bejn logħbiet tal-kampjonat, logħbiet ta' ħbiberija u finali ta' diversi kompetizzjonijiet qatt ma kienu ħarġu rebbieħa. Iżda għal kollox hemm l-ewwel darba u għall-Inter u s-supporters tagħhom l-ewwel rebħa fid-Derby waslet fit-tlettax il-ġurnata tal-Kampjonat Girone Unico 1909/10. Kienet il-ġurnata tal-Ħadd 6 ta' Frar 1910 meta l-Inter fil-grawnd ta' Campo Milan f'Via Bronzetti quddiem folla numeruża ġabu fix-xejn lir-Rossoneri. L-Internazionale 'svizzera' b'plejers bħal Zoller, Engler, Payer, Peterly l-uniku avversarju għar-rebħ tat-titlu tal-Pro Vercelli b'gowls ta' Capra li skurja tlieta u wieħed kull wieħed minn Peterly u Payer komplew fil-miexja tagħhom lejn ir-rebħ tal-kampjonat f'dak l-istaġun. L-ewwel wieħed fl-istorja tagħhom. Ta' min jgħid ukoll li 21 ġurnata wara nhar il-Ħadd 27 ta' l-istess xahar fl-Arena Civica n-Nerazzurri reġgħu wrew is-supremazija stracittadina tagħhom meta għal darb'oħra ħarġu rebbieħa fuq ir-Rossoneri din id-darba 5-1 fejn darbtejn Peterly, darbtejn Engler u wieħed minn Capra wieġbu għall-vantaġġ ta' Mariani wara 5' logħob.